কান ফিল্ম ফেস্টিভ্যালে ঐশ্বর্যা যে ব্র্যান্ডের লিপস্টিক পরেছিলেন, সেই ব্র্যান্ডেরই অন্যতম মুখ সোনম কপূর। কান চলচ্চিত্র উৎসবে এই নিয়ে ঐশ্বর্যা দেড় দশক পূর্ণ করে ফেললেন। তবে এবার সকলকে চমকে দিয়েছেন তাঁর লিপস্টিক দিয়ে। চড়া বেগুনি রঙের লিপস্টিক নিয়ে ইতিমধ্যেই কটাক্ষের ফোয়ারা সোশ্যাল মিডিয়ায়। এবার ঐশ্বর্যার যন্ত্রণা বাড়ালেন সোনম কপূর।
সোনমকে ঐশ্বর্যার লিপস্টিক নিয়ে প্রশ্ন করা হলে তিনি বলেন, লিপস্টিকের জন্য ঐশ্বর্যা যা প্রচার পেয়েছেন, তাতে তাঁর নিজেকে ভাগ্যবতী বলে মনে করা উচিত। সোনমের কথায়, ‘‘মেক-আপ এবং ফ্যাশনের ব্যাপারটাই হল এমন যা নিয়ে লোকে আলোচনা করবে। আমার ধারণা, ঐশ্বর্যা চেয়েছিলেন ওঁকে নিয়ে বেশ কথাবার্তা হোক চারিদিকে। ফলে উনি যেটা চেয়েছিলেন, সেটা পেয়ে গিয়েছেন। আমার তো মনে হয় এটা বেশ ভালই হয়েছে।’’
শেষ কথাটি সোনম জুড়লেও তাঁর এহেন মন্তব্যে ঐশ্বর্যার প্রতি ঠেস দেখছেন অনেকেই। বিশেষ করে এর পরে সোনম যা বলেছেন, তাতে এই সন্দেহ আরও জমেছে। সোনম যোগ করেছেন, ‘‘আমিও এর আগে বেগুনি লিপস্টিক পরেছি। এমনকী একটি ফোটোশ্যুটে কালো লিপস্টিকও পরেছি। কিন্তু কই, আমাকে নিয়ে তো কেউ কথা বলেনি!’’